Tupakoiminen tupakaisissa
Tupakoiminen "tupakaisissa." Kuten tunnettu, nimitetään Itä-Suomessa tupakaisiksi avioliittoon menevien ensimmäisenä kuulutuspäivänä vietettäviä pitoja. Näissä kemuissa onkin tupakka yleisimpänä nautintoaineena. Sitä "kosiimies" (= puhemies) väsymättömän auliisti tarjoilee jokaiselle saapuvilla olevalle, kohteliaisuuden vuoksi hienommallekin sukupuolelle, joista yksi ja toinen yhtä kohteliaasti ottaakin papyrossin huuliinsa. Mimmoiset määrät näissä tilaisuuksissa tupakkaa kulutetaan, siitä antaa jonkunlaisen käsityksen eräät äskettäin Sortavalan maaseurakunnassa vietetyt muutaman talon isännän ja talollisen tyttären tupakaiset, joissa asian tuntijan kertomuksen mukaan poltettiin 1,000 kappaletta papyrosseja, 300 kappaletta sikaaria ja 2 naulaa kartuusia sekä päälliseksi nuuskattiin joku rasiallinen nuuskaa. Vieraita kuului olleen ainakin 100 hengen paikoille ja pitoja vietettiin tavallisuuden mukaan sekä sulhasen että morsiamen kodissa.

[kartuusi = paperikääröissä myyty piipputupakka]

[Lähde: Laatokka 1.3.1890 sivu 2]

Anonyymi
Karjala
Laatokka (sanomalehti)
1890